CELEX: 32014R0704
Language: hu
Date: 2014-06-25 00:00:00
Title: A Bizottság 704/2014/EU rendelete ( 2014. június 25. ) a csírák és a csírák előállítására szánt magvak Unióba történő behozatalára vonatkozó bizonyítványkiállítási követelményekről szóló 211/2013/EU rendelet módosításáról  EGT-vonatkozású szöveg

26.6.2014   
            
            
               HU
            
            
               Az Európai Unió Hivatalos Lapja
            
            
               L 186/49
            
         A BIZOTTSÁG 704/2014/EU RENDELETE
   (2014. június 25.)
   a csírák és a csírák előállítására szánt magvak Unióba történő behozatalára vonatkozó bizonyítványkiállítási követelményekről szóló 211/2013/EU rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 48. cikke (1) bekezdésére,
   mivel:
   
               (1)
            
            
               A Bizottság 211/2013/EU rendelete (2) az Unióba importált csírákra és csírák előállítására szánt magvakra vonatkozó bizonyítványkiállítási követelményeket állapít meg.
            
         
               (2)
            
            
               A bizottsági ellenőrző szolgálat (Élelmiszerügyi és Állategészségügyi Hivatal) harmadik országokban végrehajtott helyszíni ellenőrzései azonban a közelmúltban bizonyos hiányosságokat tártak fel. E hiányosságok annak kapcsán merülnek fel, hogy az illetékes hatóságok tudják-e tanúsítani, hogy a csírák előállítására szánt magvak előállítási körülményei megfelelnek az 852/2004/EK európai parlamenti és tanácsi rendelet (3) I. mellékletének A. részében megállapított, az elsődleges termelésre és az ahhoz kapcsolódó műveletekre vonatkozó általános higiéniai rendelkezéseknek.
            
         
               (3)
            
            
               A fogyasztók legmagasabb szintű védelmének fenntartása érdekében addig, amíg a harmadik országok meghozzák a megbízható tanúsítási rendszer kialakításához szükséges korrekciós intézkedéseket, engedélyezni kell, hogy a származási országban az elsődleges termelésre vonatkozó általános higiéniai rendelkezések tanúsításának követelményét alternatív megoldásként a csírák előállítására szánt magvak mikrobiológiai vizsgálata helyettesítse az Unióba történő exportálást megelőzően. Ennek megfelelően a 211/2013/EU rendelet mellékletében foglalt bizonyítványmintát is módosítani kell.
            
         
               (4)
            
            
               Az intézkedésnek csak meghatározott időre szólnia, amíg a harmadik országok nem biztosítják a hiányosságok korrekciójára vonatkozó szükséges garanciákat.
            
         
               (5)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
            
         ELFOGADTA EZT A RENDELETET:
   1. cikk
   A 211/2013/EU rendelet a következőképpen módosul:
   
               1.
            
            
               A 3. cikk helyébe a következő szöveg lép:
               „3. cikk
               Bizonyítványkiállítási kötelezettség
               (1)   Az Unióba importált csírák, illetve csírák előállítására szánt magvak harmadik országokból származó vagy ott feladott szállítmányait a mellékletben található mintának megfelelő bizonyítványnak kell kísérnie, amely tanúsítja, hogy a csírák, illetve magvak előállítási körülményei megfelelnek a 852/2004/EK rendelet I. mellékletének A. részében megállapított, az elsődleges termelésre és az ahhoz kapcsolódó műveletekre vonatkozó általános higiéniai rendelkezéseknek, és hogy a csírák előállítási körülményei megfelelnek a 208/2013/EU végrehajtási rendeletben (4) megállapított nyomonkövethetőségi követelményeknek, azokat a 210/2013/EU bizottsági rendelet (5) 2. cikkében megállapított követelményeknek megfelelően engedélyezett létesítményekben állították elő, továbbá megfelelnek a 2073/2005/EK rendelet I. mellékletében megállapított mikrobiológiai kritériumoknak.
               A bizonyítványokat és – adott esetben – az e cikk (4) bekezdésében említett, az enterobacteriaceae előfordulását kimutató mikrobiológiai vizsgálat eredményeit annak a harmadik országnak a hivatalos nyelvén, illetve nyelvein kell kiállítani, ahol az árut feladták, valamint annak a tagállamnak a hivatalos nyelvén, illetve nyelvein, amelybe az EU-ba irányuló import érkezik, vagy azt kísérnie kell egy hitelesített, az érintett uniós tagállam hivatalos nyelvére, illetve nyelveire lefordított dokumentumnak. Amennyiben a rendeltetési tagállam úgy kívánja, a bizonyítványokat az érintett tagállam hivatalos nyelvére, illetve nyelveire történő hitelesített fordításnak kell kísérnie. A tagállam azonban engedélyezheti a sajátjától eltérő hivatalos uniós nyelv használatát is.
               (2)   A bizonyítvány eredeti példánya a szállítmányt a bizonyítványban feltüntetett rendeltetési hely eléréséig kíséri.
               (3)   A szállítmány megosztása esetén a szállítmány minden egyes részét kísérnie kell a bizonyítvány egy másolatának.
               (4)   Az (1) bekezdés azon rendelkezésétől eltérve, amelynek értelmében hatósági igazolás szükséges arról, hogy a magvak előállítási körülményei megfelelnek a 852/2004/EK rendelet előírásainak, 2015. július 1-jéig az Unióba exportált, csírák előállítására szánt magvak szállítmányai az exportálást megelőzően az enterobacteriaceae kimutatását célzó mikrobiológiai vizsgálatnak vethetők alá az előállítás higiéniai körülményeinek ellenőrzése céljából. A mikrobiológiai vizsgálat során kapott eredmény nem haladhatja meg az 1 000 CFU/g értéket.
               (5)   Az importált magvak felhasználásával csírákat előállító élelmiszer-ipari szereplők a bizonyítványt és a vizsgálat eredményeit adott esetben, az illetékes hatóságok kérésére rendelkezésre bocsátják.
               
                  (4)  A Bizottság 2013. március 11-i 208/2013/EU végrehajtási rendelete a csírák és a csírák előállítására szánt magvak nyomonkövethetőségének követelményeiről (HL L 68., 2013.3.12., 16. o.)."
						
               
                  (5)  A Bizottság 2013. március 11-i 210/2013/EU rendelete a 852/2004/EK európai parlamenti és tanácsi rendelet szerint a csírákat termelő létesítmények engedélyezéséről (HL L 68., 2013.3.12., 24. o.).”"
						
            
         
               2.
            
            
               A 4. cikket el kell hagyni.
            
         
               3.
            
            
               A csírák és a csírák előállítására szánt magvak behozatalára vonatkozó, a mellékletben foglalt bizonyítványminta helyébe az e rendelet mellékletének szövege lép.
            
         2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. június 25-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 165., 2004.4.30., 1. o.
   
   
      (2)  A Bizottság 2013. március 11-i 211/2013/EU rendelete a csírák és a csírák előállítására szánt magvak Unióba történő behozatalára vonatkozó bizonyítványkiállítási követelményekről (HL L 68., 2013.3.12., 26. o.).
   
      (3)  Az Európai Parlament és a Tanács 2004. április 29-i 852/2004/EK rendelete az élelmiszer-higiéniáról (HL L 139., 2004.4.30., 1. o.).
   
      MELLÉKLET
      „CSÍRÁK VAGY CSÍRÁK ELŐÁLLÍTÁSÁRA SZÁNT MAGVAK BEHOZATALÁRA VONATKOZÓ BIZONYÍTVÁNYMINTA